B4-0170, 0171, 0172, 0214, 0215 και 0216/99

Ψήφισμα σχετικά με την κατάσταση στο Κοσσυφοπέδιο

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στο Κοσσυφοπέδιο και την Ομοσπονδιακή Δημοκρατία της Γιουγκοσλαβίας,

- έχοντας υπόψη τις αποφάσεις 1160 (1998), 1199 (1998) και 1203 (1998) του Συμβουλίου Ασφαλείας των Ηνωμένων Εθνών,

- έχοντας υπόψη τις συμφωνίες που υπεγράφησαν τον Οκτώβριο του 1998 μεταξύ της Ομοσπονδιακής Δημοκρατίας της Γιουγκοσλαβίας και του ΟΑΣΕ αφ' ενός και της Ομοσπονδιακής Δημοκρατίας της Γιουγκοσλαβίας και του ΝΑΤΟ αφ' ετέρου,

- έχοντας υπόψη την απόφαση που έλαβε η Ομάδα Επαφής στις 29 Ιανουαρίου 1999 για συνάντηση με στόχο την επίτευξη προσωρινής πολιτικής διευθέτησης μεταξύ των αντιμαχόμενων μερών στο Rambouillet στις 6 Φεβρουαρίου 1999,

- έχοντας υπόψη τα αποτελέσματα της συνεδρίασης του Βορειοατλαντικού Συμβουλίου που διεξήχθη στις 30 Ιανουαρίου 1999 στις Βρυξέλλες,

- έχοντας υπόψη τη δήλωση της 1ης Φεβρουαρίου 1999 του Μονίμου Συμβουλίου του ΟΑΣΕ,

Α. λαμβάνοντας υπόψη τις συνεχιζόμενες παραβιάσεις των θεμελιωδέστερων δικαιωμάτων του ανθρώπου, την διαδικασία εθνικής κάθαρσης και τις βάναυσες επιθέσεις των γιουγκοσλαβικών και σερβικών δυνάμεων κατά του άμαχου πληθυσμού του Κοσσυφοπεδίου,

Β. λαμβάνοντας υπόψη τη σφαγή αλβανοφώνων του Κοσσυφοπεδίου στο χωριό Ρατσάκ στις 15 Ιανουαρίου 1999 και τις άλλες θανατώσεις πολιτών στο Κοσσυφοπέδιο, γεγονότα που για μία ακόμη φορά είχαν ως αποτέλεσμα αρκετές χιλιάδες άτομα να εγκαταλείψουν τις οικίες τους,

Γ. λαμβάνοντας υπόψη τις βιαιοπραγίες του Απελευθερωτικού Στρατού του Κοσσυφοπεδίου και άλλων ένοπλων ομάδων, οι οποίες συντείνουν σε περαιτέρω σοβαρή κλιμάκωση της έντασης και προκαλούν νέες πράξεις βίαιης καταστολής,

Δ. τονίζοντας ότι πρέπει να ληφθούν όλα τα απαραίτητα μέτρα για να τεθεί τέρμα σε αυτήν την διαδικασία εθνικής κάθαρσης, βάναυσων επιθέσεων κατά του άμαχου πληθυσμού και αποσταθεροποίησης από τις αρχές της Ομοσπονδιακής Δημοκρατίας της Γιουγκοσλαβίας και της Σερβίας, και ότι η Ευρωπαϊκή Ένωση και τα κράτη μέλη της πρέπει να αναλάβουν ενεργό ρόλο σε αυτές τις ενέργειες προκειμένου να σταματήσει αυτή η ανθρωπιστική καταστροφή,

Ε. υπογραμμίζοντας για μια ακόμη φορά ότι μια αποδεκτή λύση της σύγκρουσης στο Κοσσυφοπέδιο θα επιτευχθεί μόνο με τον πλήρη τερματισμό όλων των δράσεων των σερβικών δυνάμεων ασφαλείας κατά του άμαχου πληθυσμού και με την αποχώρηση των σερβικών μονάδων ασφαλείας, και εν συνεχεία με την έναρξη πλήρους και ουσιαστικού διαλόγου με διεθνή συμμετοχή, για το μέλλον του Κοσσυφοπεδίου,

ΣΤ. επισημαίνοντας ότι η Ομάδα Επαφής για την πρώην Γιουγκοσλαβία συμφώνησε να καλέσει αντιπροσώπους των κυβερνήσεων της Ομοσπονδιακής Δημοκρατίας της Γιουγκοσλαβίας και της Σερβίας και αντιπροσώπους των αλβανοφώνων του Κοσσυφοπεδίου να συναντηθούν στο Rambouillet της Γαλλίας στις 6 Φεβρουαρίου 1999 προκειμένου να αρχίσουν διαπραγματεύσεις για την εξεύρεση πολιτικής λύσης στη σύγκρουση,

Ζ. επισημαίνοντας ότι η Αποστολή Ελέγχου του ΟΑΣΕ στο Κοσσυφοπέδιο υπέστη σοβαρές πιέσεις κατά την εκτέλεση των καθηκόντων της όσον αφορά την εκεχειρία του Οκτωβρίου 1999,

Η. επισημαίνοντας ότι το ΝΑΤΟ έχει λάβει τα αναγκαία προπαρασκευαστικά μέτρα προκειμένου να συμβάλει στον τερματισμό αυτού του κύκλου της βίας και να επιβάλει, εάν χρειαστεί, τη διαπραγματευτική διαδικασία,

Θ. επισημαίνοντας ότι απαιτείται μεγαλύτερη διεθνής κινητοποίηση προκειμένου να διασφαλισθεί η εφαρμογή πολιτικής διευθέτησης της σύγκρουσης και η οικονομική, κοινωνική και πολιτική ανασυγκρότηση του Κοσσυφοπεδίου και έχοντας επίγνωση του γεγονότος ότι η Ευρωπαϊκή Ένωση και τα κράτη μέλη της πρέπει να διαδραματίσουν ηγετικό ρόλο σε αυτή τη διαδικασία,

Ι. υπογραμμίζοντας ότι η πολιτική διευθέτηση της σύγκρουσης στο Κοσσυφοπέδιο έχει ουσιαστική σημασία για να διασφαλιστεί η ειρήνη, η ασφάλεια και η σταθερότητα σε όλη την περιοχή,

ΙΑ. υπενθυμίζοντας την πλήρη δικαιοδοσία του Διεθνούς Ποινικού Δικαστηρίου για την τέως Γιουγκοσλαβία όσον αφορά τα εγκλήματα πολέμου, τα εγκλήματα κατά της ανθρωπότητας και τις γενοκτονίες που σημειώθηκαν σε ολόκληρη την επικράτεια της τέως Γιουγκοσλαβίας, συμπεριλαμβανομένων, κατά συνέπεια, και των εγκλημάτων που διαπράττονται επί του παρόντος στο Κοσσυφοπέδιο,

ΙΒ. απαιτώντας από τις αρχές της ΟΔΓ να συνεργαστούν πλήρως με το Διεθνές Ποινικό Δικαστήριο για την πρώην Γιουγκοσλαβία και να διερευνήσουν τη σφαγή στο Ρατσάκ και οι υπεύθυνοι για την εν λόγω σφαγή να προσαχθούν ενώπιον της δικαιοσύνης,

ΙΓ. πεπεισμένο ότι πρέπει να υπάρξει σαφής διάκριση μεταξύ της Σερβίας και της κυβέρνησης του Μαυροβουνίου, η στάση της οποίας ήταν θετική και εποικοδομητική,

1. καταδικάζει έντονα την πολιτική των βάναυσων επιθέσεων και της εθνικής κάθαρσης που εφαρμόζουν οι σερβικές δυνάμεις ασφαλείας κατά του άμαχου πληθυσμού του Κοσσυφοπεδίου, πολιτική η οποία εκδηλώθηκε πρόσφατα με τη σφαγή αλβανοφώνων του Κοσσυφοπεδίου στο χωριό Ρατσάκ στις 15 Ιανουαρίου 1999 και με άλλες θανατώσεις πολιτών στο Κοσσυφοπέδιο[semigr ]

2. ζητεί επιμόνως από τις αρχές της Ομοσπονδιακής Δημοκρατίας της Γιουγκοσλαβίας να συνεργαστούν πλήρως με το Διεθνές Ποινικό Δικαστήριο για την πρώην Γιουγκοσλαβία στις έρευνες που αφορούν τη σφαγή στο Ρατσάκ και άλλες θανατώσεις πολιτών και να λάβουν τα απαραίτητα μέτρα ώστε να διασφαλιστεί ότι οι υπεύθυνοι για τους φόνους αυτούς θα προσαχθούν ενώπιον της δικαιοσύνης[semigr ]

3. καλεί τα κράτη μέλη να διαβιβάσουν στο Διεθνές Δικαστήριο για τα Εγκλήματα στην τέως Γιουγκοσλαβία όλα τα στοιχεία που είναι αναγκαία για τον προσδιορισμό των άμεσων προσωπικών ευθυνών όσων διέταξαν τη διάπραξη εγκλημάτων πολέμου και εγκλημάτων κατά της ανθρωπότητας στο Κοσσυφοπέδιο, ανεξαρτήτως των θεσμικών τους καθηκόντων[semigr ]

4. καταδικάζει έντονα όλες τις πράξεις βίας του Απελευθερωτικού Στρατού του Κοσσυφοπεδίου[semigr ]

5. υποστηρίζει το σχέδιο ειρηνευτικού προγράμματος που παρουσίασε η ομάδα επαφής στις ειρηνευτικές συνομιλίες για το Κοσσυφοπέδιο στο Rambouillet όπου προτείνεται μεταβατική περίοδος για την επίτευξη ουσιαστικής αυτονομίας για την περιοχή του Κοσσυφοπεδίου[semigr ]

6. καλεί όλες τις ενεχόμενες στις συγκρούσεις πλευρές να συνεργασθούν πλήρως στο πλαίσιο των διαπραγματεύσεων για την πολιτική διευθέτηση της σύγκρουσης, διαπραγματεύσεις που άρχισαν με πρωτοβουλία και συνεχίζονται με συμμετοχή της ομάδας επαφής, και να αναλάβουν τη δέσμευση για την επίτευξη συμφωνίας εντός του προκαθορισμένου χρονοδιαγράμματος[semigr ]

7. υποστηρίζει τις αποφάσεις του ΝΑΤΟ να λάβει τα απαραίτητα μέτρα για την επιβολή του θετικού αποτελέσματος της διαδικασίας διαπραγματεύσεων που έχει ως στόχο την πολιτική διευθέτηση της σύγκρουσης, καθώς και να λάβει τα δέοντα μέτρα σε περίπτωση που οι ειρηνευτικές συνομιλίες του Rambouillet δεν οδηγήσουν στα επιθυμητά αποτελέσματα[semigr ]

8. καλεί όλες τις πλευρές, ιδιαίτερα τις αρχές της Ομοσπονδιακής Δημοκρατίας της Γιουγκοσλαβίας, να εγγυηθούν την ασφάλεια της Αποστολής Ελέγχου του ΟΑΣΕ στο Κοσσυφοπέδιο και να εξασφαλίσουν την πλήρη ελευθερία κινήσεων των μελών της[semigr ]

9. καλεί τα αντιμαχόμενα μέρη να απόσχουν από κάθε στρατιωτική δράση και να σεβαστούν την κατάπαυση του πυρός, με στόχο τη δημιουργία ευνοϊκής ατμόσφαιρας που θα συμβάλει στη θετική κατάληξη των συνεχιζόμενων διαπραγματεύσεων[semigr ]

10. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τον ΟΑΣΕ, τον Πρόεδρο της Ομάδας Επαφής, τον Γενικό Γραμματέα των Ηνωμένων Εθνών, το ΝΑΤΟ, τις κυβερνήσεις των Ηνωμένων Πολιτειών και της Ρωσικής Ομοσπονδίας, τον Πρόεδρο Μιλόσεβιτς και τις κυβερνήσεις της Ομοσπονδιακής Δημοκρατίας της Γιουγκοσλαβίας και της Σερβίας και τους αντιπροσώπους του πληθυσμού του Κοσσυφοπεδίου.